OBH 2780/1995.
Az állampolgári jogok országgyűlési biztosa általános helyettesének jelentése
Ügyintéző: dr. Kunné dr. Simonyi Anna

Az eljárás megindítása

L.I. ........... lakos panasszal fordult az Állampolgári jogok országgyűlési biztosához. Beadványában előadta, hogy szomszédja az építkezéséhez „meszes gödröt” ásott, amit annak befejezésekor nem szüntetett meg, s az abban felgyülemlett víz átfolyik a kertjébe, így az veszélyezteti lakóháza állagát, valamint szomszédja évek óta birtoksértő magatartást tanúsít.
Mindezt bejelentette a jegyzőnek, aki azonban semmilyen írásbeli intézkedést nem tett, s az intézkedés elmulasztását sérelmezi. Egyben kérte, hogy lakásán hallgassuk meg.
A vizsgálat mgindítását követően 1996. május 2-án a polgármesteri hivataltól tájékoztatást kértem az ügyben. Ennek elmaradása miatt kérésemet többször megsürgettem.

Az ügy jogszabályi háttere

Az állampolgári jogok országgyűlési biztosáról szóló 1993. évi LIX. törvény (továbbiakban: Obtv.) 18.§ (2) bek. „Az országgyűlési biztos bármely hatóságtól az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg ha ez nem lehetséges, róluk másolat készítését kérheti.
24.§ Ha az országgyűlési biztos eljárása során szabálysértés vagy fegyelmi vétség elkövetésének alapos gyanúját észleli, az illetékes szervnél felelősségre vonásra irányuló eljárást kezdeményezhet, bűncselekmény észlelése esetén pedig kezdeményez. A megkeresett szerv az eljárás megindításával kapcsolatos álláspontjáról - törvény eltérő rendelkezése hiányában - hatvan napon belül, az eljárás eredményéről pedig annak befejezését követően harminc napon belül tájékoztatja az országgyűlési biztost.”

A leírtakra tekintettel megállapítottam, hogy a polgármesteri hivatalhoz intézett megkereséseim teljesítésének megtagadása sérti az országgyűlési biztosnak az Obtv. 18.§-ában meghatározott vizsgálati jogosultságát, korlátozza az országgyűlési biztost alkotmányos feladatának ellátásában, ezáltal az alkotmány 2.§ (1) bekezdésében deklarált jogállamiságból fakadó jogbiztonsággal összefüggésben alkotmányos visszásságot okoz.

Ajánlás

Élve az Obtv. 20.§ (1) bekezdésében biztosított jogommal, ajánlom a Borsod-Abaúj-Zemplén Megyei Közigazgatási Hivatal vezetőjének, hogy a  közigazgatási területén gondoskodjon arról, hogy a vizsgálatokkal érintett polgármesteri hivatalok teljesítsék az országgyűlési biztos jogszabályban alapuló megkereséseit.

Felhívom ................ önkormányzat polgármesterét, hogy a mulasztás miatt kezdeményezzen fegyelmi eljárást a vonatkozó jogszabályok alapján.

Budapest, 1997. VI. 4.

Dr. Polt Péter